b"\n_START_ARTICLE_\nJohannes Pelin\n_START_PARAGRAPH_\nJohannes Pelin (13. helmikuuta 1871 Askola \xe2\x80\x93 16. helmikuuta 1955 Helsinki) oli suomalainen rakennustarvikealalla toiminut kauppaneuvos._NEWLINE_Pelinin vanhemmat olivat sepp\xc3\xa4 Anders Pelin ja Anna Peltola. H\xc3\xa4n k\xc3\xa4vi kansakoulun ja valmistui 1890 Helsingin kauppaopistosta. Pelin ty\xc3\xb6skenteli sitten vuoteen 1894 saakka Joh. Eliaesonin tukku- ja v\xc3\xa4hitt\xc3\xa4isliikkeen palveluksessa Porvoossa. Suoritettuaan kaksivuotisen asevelvollisuuden 1. Uudenmaan tarkk'ampujapataljoonassa Pelin piti omaa siirtomaatavara- ja kangaskauppaa Helsingiss\xc3\xa4 1896\xe2\x80\x931911._NEWLINE_Vuonna 1903 Pelin perusti yhdess\xc3\xa4 lautatarhanhoitaja Antti Laxin ja konemestari J. V. Henrikssonin kanssa S\xc3\xb6\xc3\xb6rn\xc3\xa4isten Halko- ja Puutavaraliike Oy:n (vuodesta 1920 S\xc3\xb6rn\xc3\xa4isten Puutavara Oy). T\xc3\xa4m\xc3\xa4 yritys toimitti puutavaraa helsinkil\xc3\xa4isille rakennusty\xc3\xb6maille ja my\xc3\xb6hemmin yrityksen toiminta laajeni my\xc3\xb6s huonekalujen ja puusep\xc3\xa4ntuotteiden valmistukseen sek\xc3\xa4 rakennusurakointiin. Vuonna 1907 Pelin oli mukana perustamassa Kolsan Maatila ja Tiilitehdas Oy:t\xc3\xa4 joka hankki vuonna 1908 omistukseensa Tuusulan Jokelassa sijainneen vuonna 1899 perustetun Kolsan tiilitehtaan sek\xc3\xa4 yli 350 hehtaaria maata. Pelin toimi itse molempien yritysten toimitusjohtajana._NEWLINE_Pelinin yritykset menestyiv\xc3\xa4t hyvin ennen ensimm\xc3\xa4ist\xc3\xa4 maailmansotaa Helsingiss\xc3\xa4 vallinneen vilkkaan rakentamisen vuosina ja muun muassa Kolsan tiilitehdas teki omat tuotantoenn\xc3\xa4tyksens\xc3\xa4 t\xc3\xa4ll\xc3\xb6in. Vuoden 1918 lopulla Pelinin johtama S\xc3\xb6\xc3\xb6rn\xc3\xa4isten Halko- ja Puutavaraliike Oy osti Hausj\xc3\xa4rvell\xc3\xa4 sijainneen 1914 perustetun Saidanlahden yksiraamisen sahan ja rakennutti sen rinnalle uuden isomman sahalaitoksen 1921. Pelin ja muut yhti\xc3\xb6n johtoon kuuluneet hankkivat my\xc3\xb6s kaksi maatilaa samalta seudulta ja muodostivat niist\xc3\xa4 Oy Haminankyl\xc3\xa4-nimisen yhti\xc3\xb6n._NEWLINE_Pelinin johtamat yritykset menestyiv\xc3\xa4t hyvin viel\xc3\xa4 1920-luvun vilkkaan rakentamisen vuosina mutta kun rakentaminen alkoi hiljenty\xc3\xa4 laman takia 1920-luvun lopulla velkaantuneet yhti\xc3\xb6t joutuivat pian vaikeuksiin. Pelinin rahoittajana toiminut Kansallis-Osake-Pankki otti 1930\xe2\x80\x931931 hallintaansa sek\xc3\xa4 S\xc3\xb6rn\xc3\xa4isten Puutavara Oy:n ett\xc3\xa4 Kolsan tiilitehtaan. Pelin jatkoi yhti\xc3\xb6iden toimitusjohtajana viel\xc3\xa4 vuoteen 1934 saakka jolloin h\xc3\xa4n myi j\xc3\xa4ljell\xc3\xa4 olleet osakkeensa Kansallis-Osake-Pankille. Pelin viljeli t\xc3\xa4m\xc3\xa4 j\xc3\xa4lkeen Helsingin maalaiskunnassa sijainnutta H\xc3\xa4meenkyl\xc3\xa4n kartanoa aina vuoteen 1942 saakka jolloin kartano myytiin Tukkukauppojen Oy:lle. S\xc3\xb6rn\xc3\xa4isten Puutavara Oy:n nimeksi muuttui 1950 Kiinteimist\xc3\xb6 Oy Aleksis Kivenkatu 5 ja yhti\xc3\xb6 fuusioitiin Kansallis-Osake-Pankkiin 1971. Kolsan tiilitehdas taas siirtyi 1935 Olli Paloheimon omistukseen ja my\xc3\xb6hemmin Paloheimo Oy:lle. Tehdas oli toiminnassa vuoteen 1985 saakka. Saidanlahden sahan taas osti 1934 Paloheimojen omistama Riihim\xc3\xa4en S\xc3\xa4hk\xc3\xb6-ja Sahalaitos Oy. Sahaa uudistettiin 1954\xe2\x80\x931955 ja se toimi aina vuoteen 1983 saakka._NEWLINE_Pelin oli perustamassa 1896 Helsingin kauppiaitten yhdistyst\xc3\xa4 ja h\xc3\xa4n toimi yhdistyksen johtokunnan j\xc3\xa4senen\xc3\xa4 1896\xe2\x80\x931928, sihteerin\xc3\xa4 1896\xe2\x80\x931902 sek\xc3\xa4 varapuheenjohtajana 1905\xe2\x80\x931928. Pelin sai kauppaneuvoksen arvon 1931._NEWLINE_Johannes Pelin oli naimisissa 1894\xe2\x80\x931949 Hulda Emilia Gammelinin kanssa. Heid\xc3\xa4n tytt\xc3\xa4rens\xc3\xa4 Elina Emilia Pelin oli naimisissa 1915\xe2\x80\x931919 Suomen sis\xc3\xa4llissodan aikana useisiin surmatekoihin syyllistyneen rakennusmestari Veikko Sippolan kanssa."